**58. Nyíregyházi népzenetanár-képzés**

A magyarországi felsőoktatás történetében mérföldkőnek tekinthető a Nyíregyházi Egyetem jogelőd intézménye, a Bessenyei György Tanárképző Főiskola 1991-es kezdeményezése: a népzenei képzés felsőfokra emelése. A Művelődési és Közoktatási Minisztérium ekkor hagyta jóvá az *ének-zene, népzene szak* létesítését és elindulását Nyíregyházán.

1991 szeptemberében 9 hallgató kezdte meg tanulmányait nappali munkarendben, majd indítási engedélyt kapott aképzés *levelező munkarend szerinti* bevezetése is. A hallgatók között volt a Csík Zenekar több tagja, Pál István Szalonna, Vavrinecz András és a jelenlegi oktatói kar több tanára is.

A bolognai folyamat változásainak következményeként, néhány évig, átmenetileg szünetelt a Bessenyei György Tanárképző Főiskola által alapított népzenetanár-képzés Nyíregyházán. Az osztatlan tanárképzésre történő átalakulás után azonban, 2015-től új struktúrával, új elnevezéssel és tartalommal, az országban egyedülálló módon indult újra a Nyíregyházi Egyetemen a ***népzene- és népikultúra-tanár*** szak. A képzőhelyhez köthető a képzési és kimeneti követelmények, valamint a képzési program megalkotása. A népzenei tartalmak néprajzi beágyazottsága egyedi profilt kölcsönöz a képzési folyamat egészének, ami hatást gyakorol a képzésben résztvevők szakmai szemléletére. A végzett hallgatók az újonnan kialakított szellemiség szerint adják tovább a népi hangszerek és népi ének autentikus művészeti értékekre épülő ismereteit a megye és ország alapfokú oktatási intézményeiben.